FCSB a câștigat titlul în SuperLiga, iar echipa lui Gigi Becali poate lua acum campionatul chiar în dauna rivalilor de la CSA Steaua București. Cele două rivale se confruntă în finala campionatului U15.
FCSB și CSA Steaua București se vor confrunta în finala campionatului la U15, care se va disputa la baza FRF de la Buftea, după finala mică dintre Universitatea Craiova și Farul Constanța.
Ștefan Iovan, antrenorul de la academia „roș-albaștrilor” a vorbit despre acest duel pentru FANATIK: „Avem un meci important acum cu FCSB, finala campionatului U15 și trebuie să îl pregătim foarte bine pentru că au echipă bună.
Apoi avem finala de Cupa României în fața Craiovei pe 31 mai. S-a repetat istoria de anul trecut cu tineretul. Atunci a fost grupa 2006, acum 2009”.
Fostul căpitan de la Sevilla a vorbit și despre o miză emoțională a acestei confruntări și e convins că Peluza Sud Steaua își va face apariția la meci: „E ca un derby. O să fie galeria, orgolii, ca peste tot. Noi ne bucurăm că ușor-ușor ne batem cu cei mari. Avem rezultate la academie. Ne bucurăm că suntem aici și vom vedea ceva fi”.
Ștefan Iovan a fost fair-play când a venit vorba de faptul că FCSB a reușit să câștige în sfârșit titlul: „Noi nu punem presiune pe copii și nu facem tamtam. Au jucători buni acum, au luat campionatu la pas. De ce să nu spunem? Bravo lor.
Nu avem ură pe ei că au luat campionatul după 9 ani. Nimeni nu trebuie să gândească așa. Nu au avut sincope și fluctuații mari. Să sărbătorească, nu e treaba noastră”.
Fostul câștigător al Cupei Campionilor Europeni a trimis însă și o „săgeată” către FCSB: „S-a dat 10 ore la televizor că au luat ei campionatul după 9 ani. Trebuie dat și asta, dar nici noi nu trebuie să fim uitați”, a mai spus Iovan, în exclusivitate pentru site-ul nostru.
Finala Ligii Elitelor Under-15 dintre FCSB și CSA Steaua București va avea loc duminică, 19 mai, ora 12:00, la Centrul Național FRF de la Buftea.